HTTP (hiperteksoordragprotokol) is ’n protokol wat gebruik word tydens die kommunikasie tussen ’n webkliënt (meestal ’n webblaaier) en ’n webbediener. Die protokol word nie net op die Internet gebruik nie, maar ook op lokale netwerke (ons praat dan van ’n intranet). Die HTTP-protokol spesifiseer die versoeke (Engels: requests) wat 'n kliënt, byvoorbeeld ’n webblaaier, aan die bediener kan stel asook die antwoorde (Engels: responses) wat ’n webbediener kan terugstuur. Elke versoek bevat ’n URL wat verwys na die webkomponent of ’n statiese objek soos ’n webbladsy wat versoek word. ’n HTTP-versoek bestaan uit ’n metode, die URL, opskrifvelde (header fields) en uiteindelik die inhoud. ’n Oorsig van die HTTP-versoek metodes: GET – Ontvang die dokument gespesifiseer deur die URL. HEAD – Ontvang slegs die opskrifte (headers) van die gevraagde dokument. POST – Versend data na die bediener. PUT – Vervang die dokument op die bediener met die versende data. DELETE – Verwyder die dokument. OPTIONS – Vra die moontlike opsies wat die webbediener ondersteun aan.